Αγγελική Ηλιάδη

Η Αγγελική Ηλιάδη (Αθήνα, 16 Σεπτεμβρίου 1977) είναι Ελληνίδα λαϊκή τραγουδίστρια.

 Καριέρα 
Ξεκίνησε την επαγγελματική δραστηριοποίηση με τη μουσική αφού τελείωσε το σχολείο. Η πρώτη της επαγγελματική εμφάνιση ως τραγουδίστρια έγινε το 1995 στο Ποσειδώνιο όπου εμφανίστηκε μαζί με τους Άγγελο και Στέλιο Διονυσίου.

Το 1998 κάνει και το κινηματογραφικό της ντεμπούτο συμμετέχοντας στην ταινία «Ας περιμένουν οι γυναίκες» με πρωταγωνιστές τον Γιάννη Ζουγανέλη, τον Σάκη Μπουλά και τον Αργύρη Μπακιρτζή, όπου ενσαρκώνει τον ρόλο μιας νεαρής τραγουδίστριας που κλέβει την καρδιά του Ζουγανέλη. Η ταινία, μια παραγωγή του Ελληνικού Κέντρου Κινηματογράφου, απέσπασε θετικά σχόλια και θεωρείται μια από τις κλασικές ταινίες του νεότερου ελληνικού κινηματογράφου.

Έχει συνεργαστεί με σημαντικά ονόματα του ελληνικού πενταγράμμου όπως Νότης Σφακιανάκης, Βασίλης Καρράς, Νατάσα Θεοδωρίδου, Γιώργος Μαζωνάκης, Δέσποινα Βανδή, Πίτσα Παπαδοπούλου, Αντώνης Ρέμος, Αντύπας και Σάκης Ρουβάς.

H είσοδος της στη δισκογραφία έγινε το 2003 με το τραγούδι «Τη Μοναξιά Φοβάμαι» σε μουσική Κώστα Μηλιωτάκη και στίχους Πάνου Φαλάρα, Κοσμά και Εβίτας Μπουρμά. Την ίδια χρονιά εμφανίστηκε στο νυχτερινό κέντρο Μούσες στη Θεσσαλονίκη.

Το 2004 ακολουθεί το «Ένα Χρόνο Μαζί» ενώ το 2005, το άλμπουμ «Τώρα Τι Θες;» σε μουσική Κώστα Μηλιωτάκη, Γιώργου Καφετζόπουλου, Harry K και Σταμάτη Γονίδη. Τους στίχους του δίσκου επιμελήθηκαν οι Ηλίας Φιλίππου, Σταμάτης Γονίδης, Δημήτρης Τσιάφας, Βίκυ Γεροθόδωρου και Πάνος Φαλάρας. Από τα 13 τραγούδια του άλμπουμ ξεχώρισαν το ομώνυμο κομμάτι καθώς και το «Άγγελε Μου Και Αλήτη».

To 2006 κυκλοφορεί το άλμπουμ «Απόφαση Καρδιάς» ενώ ένα χρόνο μετά έρχεται το άλμπουμ «Ποτέ Δεν Έφυγες». Το 2009 κυκλοφορεί το άλμπουμ «Εγώ Μιλάω Με Την Καρδιά Μου» και το CD «Χαμογελώ Και Προχωράω».

Το 2011 έρχεται το άλμπουμ «Με Την Αγάπη Τα ‘Χω Βάλει», μέσα από το οποίο ξεχωρίζουν το ομότιτλο κομμάτι καθώς και τα «Αν Με Είχες Ακούσει», «Εσένα Μόνο», «Νέα Εποχή» και «Καλά Τα Περνάω». Την ίδια χρονιά, συμμετέχει ως διαγωνιζόμενη στο ελληνικό χορευτικό σόου «Dancing with the Stars», όπου κατακτά την τρίτη θέση. Το 2012 υπέγραψε συμβόλαιο με τη δισκογραφική εταιρία Panik Platinum, ένα από τα labels της Panik Entertainment Group και κυκλοφόρησε το τραγούδι «Τραυματισμένε Μου Έρωτα» που φέρει τις υπογραφές του Δημήτρη Κοντόπουλου (σε μουσική και παραγωγή) και της Νίκης Παπαθεοχάρη (στίχοι).

Το 2013 λαμβάνει μέρος στον ελληνικό τελικό ανάδειξης του τραγουδιού της Eurovision με το τραγούδι «Χίλιες και μία νύχτες», το οποίο υπογράφει το δίδυμο των επιτυχιών Κυριάκος Παπαδόπουλος και Ηλίας Φιλίππου. Την ίδια χρονιά, κυκλοφορεί και το τραγούδι «Τα Παράπονα Μου» σε μουσική του Τόνυ Μαυρίδη και στίχους των Ευαγγελίας Καραμπατζάκη και Σπύρου Βροχίδη.

Το 2014 κυκλοφορεί το τραγούδι «Μόνο Αυτό Ζητώ» σε συνεργασία με τον ράπερ OGE. Το 2015 κυκλοφορεί το τραγούδι «Θα Ζήσω Για Μένα» σε μουσική του Κυριάκου Παπαδόπουλου και στίχους Ηλία Φιλίππου ενώ το 2016 κυκλοφορεί το τραγούδι «Έλα Και Πάρε Με» σε Μουσική Κωνσταντίνου Αβραμόπουλου και στίχους Βίκυς Γεροθόδωρου.

Το καλοκαίρι του 2017 κυκλοφορεί το τραγούδι «Όνειρα Σπασμένα» από την εταιρία Spicy Music ενώ ένα χρόνο μετά άλλαξε εταιρία, πηγαίνοντας στη Heaven Music. Την ίδια χρονιά, κυκλοφορεί το τραγούδι «Μαζί Σου Πετάω». Το φθινόπωρο του 2018 κυκλοφορεί το «Βουτιά Στο Κενό» σε μουσική Κωνσταντίνου Παντζή και στίχους της Πάτυ, από την Digital Ray Records.

Το 2021 κυκλοφορεί το τραγούδι «Έναν Αύγουστο» από την εταιρία Panik Records και τη σεζόν 2021-22 συμμετέχει στο ριάλιτι του ΑΝΤ1, «Η Φάρμα». Μέσα στο 2022 κυκλοφορεί το τραγούδι «Με Τα Μάτια Σου Το Λέω» και κάνει live εμφανίσεις. Το 2023 κυκλοφορεί το τραγούδι «Κοίτα Με» σε στίχους-μουσική του Νίνο και συμμετέχει στο ριάλιτι του ΣΚΑΪ, «I'm A Celebrity... Get Me Out Of Here». 

Το 2024 κυκλοφορεί το τραγούδι «Μάγισσα» σε συνεργασία με τον Τάσο Ξιαρχό και κάνει live εμφανίσεις στο Ιφιγένεια Live Basement της Θεσσαλονίκης με τον Νικηφόρο.

 Προσωπική ζωή 
Είναι κόρη των Έφη και Βασίλη Ηλιάδη, ενώ έχει έναν μικρότερο αδελφό, τον Κώστα (γενν. 1982). Από την πλευρά του πατέρα της, είναι εγγονή της τραγουδίστριας Καίτης Γκρέυ. 

Από το 2004 μέχρι το 2008 ήταν σε σχέση με τον επιχειρηματία Μπάμπη Λαζαρίδη, με τον οποίο απέκτησε έναν γιο, τον Μπάμπη (γενν. 4 Ιουνίου 2005). Από το 2013 μέχρι το 2018 ήταν ζευγάρι με τον ποδοσφαιριστή Σάββα Γκέντσογλου, με τον οποίο απέκτησε άλλον έναν γιο, τον Βασίλη (γενν. 8 Ιουλίου 2014).

 Πολιτική 
Στις ευρωεκλογές του 2024 υπήρξε υποψήφια με το κόμμα ΛΑ.Ο.Σ.

 Παραπομπές 

Κατηγορία:Ελληνίδες τραγουδίστριες
Κατηγορία:Λαϊκοί τραγουδιστές